Gedig: OpsystaanArgieffoto (Foto: lovetotakephotos, Pixabay) Tom Gouws (1961 – 2018) Uit: Opsystaan 3. uitsig op kanaän klim op hierdie gebergte … en aanskou die land Kanaän wat Ek aan die kinders van Israel as besitting sal gee. – DEUT. 32:49 U het my, Here, lank gevoed op u rare smaak. op manna en kwartels het U my versadig maer gemaak; my versoen met sprinkaan en wilde heuning as rantsoen. my genadebrood, by wyse van spreke, was U toedoen. maar waar U my nou van hier met dowwe oë laat uitkyk op ŉ paradys verlore vrugte, bring u my verras van stryk, in die vrugbare vallei onder, intiem beskut binne oewers, versterk U oorvloedig die innerlike van fynproewers: swaar druiwekorrels en geurige appels, amandels, geilgroen vyebotsels, reusemoerbeie, ŉ sondeurdrenkte boerpampoen. U laat my oë onbeperk streel oor die oes van die seisoen. U proe op my tong die inkennige kroon van waatlemoen.